Orhan Gencebay. Orhan Gencebay (1944-yil 4-avgustda tugʻilgan) – turk musiqachisi, bastakor, qoʻshiqchi, aranjirovkachi, prodyuser, koʻplab musiqalar mualifi va aktyor. Gencebay 1944-yil 4-avgustda Samsun shahrida tugʻilgan. Asli kelib chiqishi Qrim-tatarlik. 1998-yilda Turkiyaning Xalq artisti nomli unvonini olgan. Faoliyati. Gencebay 20-22 yoshlarida Turk Radio Television Corporation (TRT) teleradio kanalining sinov bosqichlaridan o'tib, bir necha oy davomida shu yerda musiqa ijrochisi boʻlib ishlagan. 1966-yilda Turk musiqasining ikki zamonaviy ustasi Arif Sağ va Cinuçen Tanrıkorur bilan milliy Bağlama tanlovida asosiy ishtirokchilardan biri bo'lib ishtirok etgan. Oltmishinchi yillarning oxirlarida u spektakllar va kino musiqalarida shuhrat qozongan musiqachilar bilan hamkorlik qila boshladi. 1966-1968-yillar orasida Muzaffer Akgün, Yıldız Tezcan, Gülden Karaböcek, Ahmet Sezgin, Şükran Ay, Sabahat Akkiraz, Nuri Sesigüzel kabi qo'shiqchilar bilan ko'plab shaharlarda qoʻshiq ijro etgan. Gencebay, Ana, Kuyu, Qizilirmak-Qoraqoyun kabi ko'plab turk filmlarida musiqa rejissyori sifatida ham faoliyat olib borgan. Shuningdek, u turli janrdagi ko‘plab musiqachilar bilan hamkorlik qilgan, masalan, Erkin Koray, Omar Faruk Tekbilek, Ismet Siral, Burhan Tonguc, Ozer Senay, Vedat Yildirimbora, Neşet Ertaş, Abdullah Nail Bayşu kabilar shular jumlasidandir. U turk xalq musiqasi anʼanaviy janrida bir qancha qoʻshiqlarni yaratgan. Shu bilan birga sahnada qoʻshiqchi va taniqli bastakor sifatida namoyon boʻlgan. 1968-yilda o'zining birinchi "erkin uslub" yoʻnalishidagi qoʻshigʻi "Sensiz Bahar Gecmiyor/Basa Gelen Cekilirmis"ni chiqargan va bu qoʻshiq orqali koʻplab mukofotlarni qoʻlga kiritgan. 1970-yillarda u anʼanaviy turk xalq musiqasi, turk klassik musiqasi, gʻarb klassik musiqasi, jazz, rok, kantri, progressiv, psixodelik, hind, arab, ispan va yunon musiqa uslublari uygʻunlashgan yangi janrlarda koʻplab qoʻshiqlarni yaratgan.